Tanklaivis

Tanklaivis – laivas, skirtas pervežti skystoms ar birioms medžiagoms. Nedidelės talpos laivai (keliolika tūkstančių tonų) aptarnaujami mažuose uostuose, o iki kelių šimtų tūkstančių tonų pervežantys tanklaiviai skirti ilgalaikėms kelionėms. Tanklaivio korpusas paprastai dalijamas į pertvaras, skiriančias rezervuarus, vadinamus tankais. Šiuolaikiniai tanklaiviai turi dvigubą korpusą ir dugną, kad įvykus avarijai gabenamas krovinys nepatektų į vandenį. Tanklaiviai skirstomi pagal dedveito tonažą.

Tanklaiviais gali būti gabenami šie kroviniai:
 angliavandeniliniai produktai: nafta, suskystintos dujos, suskystintos gamtinės dujos, kt.;
 chemikalai: amoniakas, chloras, kt. - gabena cheminiai tanklaiviai;
 gėlas vanduo ir kt.

Skirtingos medžiagos reikalauja skirtingų gabenimo sąlygų, todėl buvo sukurti specializuoti tanklaiviai, pavyzdžiui, chemikalų ar naftos tanklaiviai.

Didžiausias tanklaivis pasaulyje yra norvegų „Knock Nevis“, kurio keliamoji galia siekia 564 763 tonas.

Tanklaivio prototipai – burlaivis Ramsay (Didžioji Britanija, 1863), garlaivis Glückauf (Vokietija, 1886).

 Avarijos 
Tanklaivių avarijos yra vienas didžiausių jūrų ir vandenynų taršos šaltinių.

 1967 m. įvykusios Torrey Canyon tanklaivio avarijos metu išsiliejo 117 000 tonų naftos.

 Šaltiniai 

Kategorija:Laivai